KIRJALLINEN KYSYMYS E-2446/00

esittäjä(t): Fernando Fernández Martín (PPE-DE) komissiolle

(19. heinäkuuta 2000)

Aihe: Saaret

Kuten tiedätte Euroopan laajuisia verkkoja koskevassa perustamissopimuksen 154 artiklassa viitataan selvästi tarpeeseen liittää saarialueita, erillisalueita ja syrjäseutualueita yhteisön keskusalueisiin.

Vaikuttaa kuitenkin siltä, että kun kyse on saarista, tämän perustamissopimuksen määräyksen soveltaminen on ollut hyvin vähäistä.

Voiko komissio toimittaa luettelon Euroopan laajuisia verkkoja koskevista hankkeista (liikenteen, energian tai televiestinnän aloilla), joihin Euroopan unionin saaret ovat tähän mennessä päässeet osallisiksi?

Voiko komissio ilmoittaa, mitkä saaria koskevat hankkeet todennäköisesti hyväksytään, kun se esittää parlamentille ja neuvostolle kertomuksen Euroopan laajuisia verkkoja koskevien suuntaviivojen tarkistamisesta?

Voiko komissio viimeinkin kertoa, mitä Euroopan laajuisiin verkkoihin liittyviä toimia se aikoo ehdottaa, jotta tulevaisuudessa kiinnitettäisiin enemmän huomiota yhteisön saarien ja keskusalueiden yhteyksien lujittamiseen?

Loyola de Palacion komission puolesta antama yhteinen vastaus kirjallisiin kysymyksiin E-2446/00 ja E-2466/00

(10. marraskuuta 2000)

Monet Euroopan laajuisia verkkoja (TEN-verkkoja) koskevat hankkeet energiahuollon, liikenteen ja televiestinnän alalla koskevat saaria. Liikenteen ja energiahuollon osalta hankkeet on yksilöity sekä Euroopan laajuisen liikenneverkon(1) että Euroopan laajuisen energiaverkon(2) kehittämisen suuntaviivoissa. Liikennealalla saarten kannalta tärkeimmät hankkeet koskevat yleensä satamia ja lentokenttiä. Energia-alalla yleisesti mielenkiintoisiin hankkeisiin kuuluvat maakaasu- ja sähköliittymien rakentaminen merenalaisten kaapelien avulla eräille saarille. Useimmat TEN-televiestintähankkeet koskevat saaria suoraan tai välillisesti, yhdistäähän televiestintä jo määritelmänsä mukaisesti Euroopan eri alueet toisiinsa. Erityisiä esimerkkejä ovat hankkeet, jotka käsittelevät etälääketiedettä ja etäopetusta, joiden avulla tavoitetaan syrjäseutujen asukkaat, sekä hätätilahallintoon liittyvät hankkeet.

Jotta yhteisö voisi myöntää hankkeille taloudellista tukea, on hankkeista sovittava ensin kansallisten viranomaisten kanssa. Täydellinen luettelo TEN-määrärahoista taloudellista tukea saaneista hankkeista sisältyy TEN-hankkeita koskevaan vuosikertomukseen, joka lähetetään parlamentille. On kuitenkin huomattava, että suurin osa TEN-hankkeiden rahoituksesta saarilla tulee rakenne- ja koheesiorahastoista sekä kansallisilta viranomaisilta. Hankkeista saatavilla olevat tiedot sisältyvät koheesiorahastoa koskevaan vuosikertomukseen ja yli 50 miljoonan euron rakennerahastohankkeiden vuosiluetteloon, jotka molemmat lähetetään parlamentille.

Komissio valmistelee parhaillaan kertomusta Euroopan laajuisten liikenneverkkojen suuntaviivojen tarkistamisesta. Tässä kertomuksessa se tulee ehdottamaan tuen jatkamista saarilla toteutettaville TEN-hankkeille. TEN-energiahankkeissa komissio korostaa uusiutuvien energialähteiden kehittämisen tärkeyttä erityisesti saarilla sekä näiden energialähteiden tuotantoyksiköiden liittämistä yhteiskäyttöverkkoihin. TEN-televiestintähankkeiden suuntaviivojen tarkistaminen on alkanut vasta syyskuussa 2000. Koska TEN-televiestintähankkeiden valinta tapahtuu avoimilla ehdotuspyynnöillä, ei saaria koskeville hankkeille ole olemassa mitään omia kelpoisuusehtoja. Tiedon levittäminen saarilla toteutettaviin hankkeisiin myönnettävästä tuesta (eurooppalaisilla ja kansallisilla) TEN-televiestintähankkeita koskevilla tiedotuspäivillä voisi kuitenkin auttaa lujittamaan yhteyksiä saariin.

(1) EYVL L 228, 9.9.1996.

(2) EYVL L 161, 29.6.1996.